7 dae van rou vir oudspeaker Frene GinwalaDr. Frene Ginwala, voormalige speaker van die parlement. (Foto: Twitter) Pres. Cyril Ramaphosa het Maandag ŉ nasionale tydperk van rou van sewe dae ter ere van oudspeaker dr. Frene Ginwala verklaar. Landsvlae sal vanaf Dinsdagoggend tot die aand van Dinsdag 24 Januarie – die dag van Ginwala se amptelike gedenkdiens – halfmas by alle vlagstasies oor die hele land hang. Vincent Magwenya, Ramaphosa se woordvoerder, sê die presidensie sal in die komende dae meer besonderhede bekend maak oor die amptelike gedenkdiens wat in Johannesburg ter ere van Ginwala sal plaasvind. Ginwala, speaker van Suid-Afrika se eerste demokratiese parlement, is verlede week by haar huis in die ouderdom van 90 dood nadat sy twee weke vantevore ŉ beroerte gehad het. Maroela Media het vroeër berig Ginwala het ŉ deurslaggewende rol gespeel in die vestiging van ŉ demokratiese parlement en die vorming van ŉ wetgewende grondslag waarop ŉ vrye en demokratiese Suid-Afrika gebou kon word. “Frene Ginwala het die etos en verwagtinge van ons jong Grondwet uitgebeeld en het ŉ belangrike rol gespeel om ons parlement te vestig en versterk deur die transformasie van aktiviste en leiers na parlementslede wat op hul beurt ons land kon transformeer,” het Ramaphosa ná haar dood gesê.